Tristu die ch’ispettamus

Tristu die ch’ispettamus
sos chi in su mundu bivimus,
a unu a unu morimus
e niente bi pensamus!

Cunsidera, o cristianu,
custu mundu falsu e leve
pro chi passat tot’in breve
pius chi non su sonnu vanu
chi benzende su manzanu
su bentu nos agatamus.

Custu mundu est unu fiore
chi si siccat per momentos,
suggettu a totu sos bentos
de s’humidade e calore,
est unu fumu e vapore,
est caschidu chi alidamus.

S’esemplu tenimus cughe 
de custu corpus defuntu
chi de su mund’est disgiuntu,
feu, tristu e senza lughe,
solu sas manos a rughe
li bidimus e notamus!

Bides cun ite reposu
est corcadu in sa lettera?
Lassad’hat dogni chimera
de custu mundu ingannosu
sende ch’est tantu forzosu
custu passu ch’ispettamus.

O morte tant’assortada
ch’a dognunu faghes reu,
finz’a su fizu de Deu
t’attrivisti abbalanzada!
In te reposu non bi hada,
totu in d’una porta intramus.

Segnore cruzzificadu,
o invittissimu Marte!
mirade ch’in s’istendarte
de sa rughe est allistadu,
cussu frade fit soldadu
de s’abbidu chi portamus!

Maria, consoladora
de dogn’anima affliggida,
cust’anima ch’est partida
de custu mundu in cust’hora
succurridela, segnora,
aggiudu bos dimandamus.

Apostolicu senadu,
martires et cunfessores,
virgines chi cun primores
in puresa hazis guardadu,
si in calchi cosa hat faltadu
a bois l’incumandamus.

Animas de Purgatoriu,
sas ch’istades pro partire
a sos Chelos pro godire,
dadeli calch’aggiutoriu
tale ch’in su concistoriu
totu juntos nos bidamus!

Dai s’intrada a s’essida,
nara, ite nd’has leadu?
De custu ch’has tribuladu
in custa mortale vida,
si s’anima est desvalida
trista de issa, a ue andamus!

Ue est sa galanteria,
inue est cudda bellesa?
Ue cudda gentilesa
de sa prima pizzinnia?
Inue est sa valentia
chi tantu nos pressiamus?

Custu frade chi pianghimus
heris biu e hoe mortu!
Gasi demus esser totu,
e puru non lu creimus,
bene su colpu fuimus
a su fine non faltamus.

In d’unu fossu profundu
conca a unu murimentu,
tenet hoe s’appusentu
pienu de bermes a fundu,
custa paga dat su mundu
sos ch’in issu cunfidamus!

Timìda morte ispantosa
senz’intragnas de piedade,
cun nisciunu has amistade,
cun totu ses odiosa,
mustradi, morte, piedosa
però non nos aggiustamus.

Tristu die ch’ispettamus
sos chi in su mundu bivimus.